text: Smadrede 100 ruder og kravlede op i mast
  04 december 2016 kl. 13.37
  En psykisk syg mand smadrede op mod 100 ruder i aktivitetscenteret Huset i Hovborg og truede med en stor kniv. Bagefter kravlede han op i en 50 meter høj mast.
  En psykisk syg mand skabte uro og utryghed i Hovborg søndag formiddag. Han gik rundt med en stor kniv – en machete – og knuste vinduer i aktivitetshuset. Senere kravlede han op i en 50 meter høj tv-mast, hvor han sad i en time.
  Optrinnet påkaldte mange beboeres opmærksomhed. - Vi kunne høre, at der blev smadret glad, fortæller en nabo til TV SYD. Nogle af beboerne, som dristede sig hen til Huset så også, at han havde en stor kniv i hånden.
  - Vi får alarmen kl. 9.08, fortæller vagtchef Iven Gohr Jensen, Syd- og Sønderjyllands Politi, til TV SYD. Vi bad de pågældende om at holde stor afstand, indtil vi kom frem.
  Men inden politiets patrulje nåede frem var manden gået ned i bymidten, hvor der står en 50 meter høj antennemast. På vejen gik han bl.a. ind i en have og brugte macheten mod buskene.
  - Han kravlede helt op til toppen, selv om vi frarådede det, siger vagtchefen.
  
  Ivan Gohr Jensen, vagtchef, Syd- og Sønderjyllands Politi: "- Det lykkedes politiets forhandler at få talt manden ned. Han var uskadt, men blev efterfølgende indlagt."
  Beredskabets stigevogn blev tilkaldt, men den kunne ikke nå op til toppen. Den er kun godt 30 meter.
  Efter et stykke tid lykkedes det at få en dialog i gang med manden.
  - Det lykkedes politiets forhandler at få talt manden ned. Han var uskadt, men blev efterfølgende indlagt, oplyser Ivan Gohr Jensen til TV SYD.
  Manden er bosiddende i Hovborg.
  
  1/2. Syg mand skabte uro i Hovborg, hvor han knuste mange ruder i fritidscentret og truede flere personer med en stor kniv.#politidk
  
  2/2. Manden klatrede herefter til toppen af en 50 m høj mast. Ved forhandling blev manden kaldt ned og er uskadt. #politidk
  
  